Dreamers’ Circus & Teitur | Xmas Tour 2024
2024-12-20 19:30 - 21:30 (Europe/Helsinki) | Konservatoriets Koncertsal, Julius Thomsens Gade 1, Frederiksberg, 1974
Dreamers’ Circus & Teitur vender tilbage på magisk juleturné
Den højt respekterede og innovative folkemusiktrio, Dreamers’ Circus, har de seneste år bragt deres nye nordiske musik til fjerne egne af verden. Samtidig er deres årlige juleturné i Danmark, der bringer særlige gæster i spil for at skabe en enestående musikalsk oplevelse, blevet en stærk tradition. Sidste års succes med den færøske musiker, komponist og singer-songwriter, Teitur, gav blod på tanden, og derfor tager de på juleturné sammen igen i år.
Teitur har været en bemærkelsesværdig skikkelse på den musikalske scene siden sin debut med albummet ‘Poetry & Airplanes’. Han har høstet stor international anerkendelse med sin evne til at udforske musikalske grænser og skabe rørende og dybt originale melodier og tekster. Med talrige Danish Music Awards og flere filmmusiksoundtracks på sin konto er Teitur en kunstner, der har efterladt et markant aftryk i musikverdenen.
Dreamers’ Circus (Nikolaj Busk, Rune Tonsgaard Sørensen og Ale Carr) og Teitur vil på denne juleturné tage publikum med på en magisk rejse gennem en bred vifte af musikalske udtryk. Turnéen vil introducere publikum til nye og overraskende fortolkninger fra den store skattekiste af jule- og vintersange.
Koncerterne vil også indeholde musikalsk guldstøv fra Mads Kjøller Henningsen, kendt for sit virke med Lars Lilholt Band og Floating Sofa Quartet, der vil tilføje en ekstra dimension til oplevelsen med sine gamle traditionelle instrumenter som fløjter og drejelire.
“Siden sidste års juletur, har det været en drøm for os at stå på scenen med Teitur og Mads igen. Begge musikere repræsenterer på en og samme tid en forfriskende nysgerrighed og stærk kunstnerisk integritet og deres fantastiske stemmer komplementerer vores univers på smukkeste vis. Man kan forvente musik der er både traditionsrig og eksotisk – toner der lyder som noget man aldrig har hørt før.”
Dreamers’ Circus
Koncerter
18/12 Eksercerhuset, Fredericia
19/12 Store Sal, Musikhuset Aarhus
20/12 Konservatoriets Koncertsal, København

Folkets Festival
2024-05-04 | VEGA, Enghavevej 40, København V, 1674
FOLKETS FESTIVAL – en fejring af Nordisk folkemusik
Den førende folk- og rootsbaserede trio Dreamers’ Circus har længe drømt om at præsentere en endagsfestival, der fokuserer på den høje kvalitet af rootsmusik i de nordiske lande. Den 4. maj 2024 går VEGA sammen med Dreamers’ Circus om at kuratere Folkets Festival med nogle af de bedste bands fra den nordiske folkemusikscene.
Ud over Dreamers Circus’ koncert vil man bl.a. kunne opleve de finske maestroer Frigg, norske Ævestaden og et bal med Nordisk Dans – flere acts vil blive annonceret løbende.
Fra Folkets Hus til Folkets Festival
Med sans for kvalitet, æstetik og godt håndværk tegnede arkitekten Vilhelm Lauritzen Folkets Hus, der fra 1956 til midten af 1990’erne var et altfavnende mødested på Vesterbro for arbejderbevægelsen. I 1996 blev Folkets Hus til koncertstedet VEGA.
Knapt 70 år efter at Folkets Hus slog dørene op, indtager folkemusikscenen de ikoniske gamle sale, når førende musikere fra Norge, Sverige, Finland, Sábmie og Danmark den 4. maj fejrer ny, nordisk folkemusik. I løbet af dagen og natten, vil hver en krog på VEGA vibrere til lyden af nordiske klange med store koncerter, hyggelige jamsessions, workshops og livsbekræftende dans.
Danish String Quartet
Danish String Quartet fortsætter med at hævde sin position blandt verdens fineste strygekvartetter. Danish String Quartet hyldes for deres “intense blanding, ekstreme dynamiske variation (hvor de virker limet sammen), perfekte intonation, selv på overtoner, og konstante vitalitet og flow” (Gramophone) og er kendt for den håndgribelige glæde, de udstråler ved at lave musik, og de er blevet en af nutidens mest efterspurgte klassiske kvartetter, der spiller for udsolgte koncertsale over hele verden.
Dreamers’ Circus
Dreamers’ Circus er en dansk-svensk trio bestående af Nikolaj Busk (klaver/harmonika), Ale Carr (cittern) og Rune Tonsgaard Sørensen, der spiller violin. Siden deres begyndelse har bandet turneret vidt og bredt, og de har leveret musik af exceptionel kvalitet. Deres musik er dybt forankret i folkemusiktraditionen, som alle bandmedlemmer er opvokset med, men den indeholder også elementer fra klassisk, jazz og popmusik. Dreamers’ Circus er banebrydende, når det kommer til at præsentere musik fra denne region for et bredere internationalt publikum.
Frigg
Bandets line-up er et ensemble af fire violiner, strengeinstrumenter og en kontrabas. I foråret 2002 udkom bandets første album, og Frigg blev et populært diskussionsemne i de nordiske folkemusikkredse. En ægte passion for traditionel nordisk musik var hørbar og glødende! Og nu, efter to årtier, ti albums (senest Perintö, 2023) brænder den samme passion stadig. Den hypnotiske kombination af den nu berømte violinlyd, de uimodståelige og kreative strengeinstrumenter og pulsen fra kontrabassen, skaber stadig nye veje og nu kan du høre dem live på Folkets Festival. Glæd dig!
Katarina Barruk
Katarina Barruk er kendt som en af Sábmies mest interessante unge kunstnere. Barruks klare, karakteristiske stemme i kombination med en klar tilstedeværelse på scenen skaber et unikt rum af sårbarhed og styrke. Hun leverer en voldsom, men alligevel jordnær blanding af popmusik, traditionel joik og improvisatoriske elementer. Barruk synger på et af sine modersmål, umesámisk. Sproget er på UNESCOs røde liste over kritisk truede sprog, men nu er mange umesamere ved at tage sproget tilbage. For Katarina Barruk er det at lave musik på umesámisk en måde at invitere sine venner og publikum ind i sit univers, hvor umesámisk er en norm og i live. Hun udgav sit andet album Ruhttuo i oktober 2022.
Ævestaden
Ævestaden er lange salmer, moderne tekster, popsange og en lyd, der hverken frygter det klare, det beskidte, det elektroniske eller det traditionelle. Deres varierende instrumentkombinationer, med lyre, violin, kantele, vokal, mundharpe og elektronik, åbner et unikt lydbillede, hvor tidløse harmonier og lag af enkle motiver skaber en åben og stemningsfuld verden. Sidste år udgav de albummet Solen var bättre där.
Nordisk Dans
Det sidste programpunkt på festivalen bliver intet mindre end et vaskeægte folkedansebal med nogle af de bedste spillemænd på scenen og et indbydende dansegulv, hvor alle må være med. Der vil være masser af forskellige traditionelle nordiske danse som vals, polka, polska, sønderhoning og schottis – you name it! Nordisk Dans kan bedst beskrives som et koncept, lavet af – og for – unge entusiaster indenfor traditionel dans og musik. Konceptet har sit afsæt i København, og opstod da en lille gruppe unge savnende et sted hvor de kunne mødes og danse folkedans på deres egne præmisser.
Læs mere på www.folketsfestival.com.

Stadsmusikanten - Dreamers' Circus og musikelever i Roskilde
2023-04-29 15:00 - 16:00 | Guldaldersalen, Hotel Prindsen, Algade 13, Roskilde, 4000
Som afslutning på en række workshops med de tre musikere fra Dreamers’ Circus spiller stadsorkestret sammen med elever og lærere op til fest og dans i Hotel Prindsens Guldaldersal ved to koncerter lørdag den 29. april.
I Roskilde er ambitionen, at alle borgere skal møde musikken i deres hverdagsliv, og i det seneste år har Dreamers’ Circus været stadsorkester i Roskilde Kommune.
Roskildes musiske skoler har været utrolig glade for den vitaminindsprøjtning af folkemusik som Dreamers’ Circus har bidraget med i dette skoleår, og alle elever og lærere glæder sig til den afsluttende festkoncert, hvor det også vil blive muligt at prøve kræfter med folkedans sammen med Rigsspillemand Poul Bjerager.
Orkestret vil udover Dreamers’ Circus bestå af i alt 40 musikere: strygere, blæsere, guitarister, slagtøj og sangere.
Koncerten er gratis, men af pladshensyn skal publikum bestille billet. Der vil være et begrænset antal stole – de som kan, vil blive bedt om at sidde på gulvet.
Vi glæder os til at se jer!
Koncerten kl. 15.00
https://www.place2book.com/da/sw2/sales/ac77z713lq
Koncerten kl.17.00
https://www.place2book.com/da/sw2/sales/auajxvvmva

Nordic Folk Jam Fredagsbar med Kristine Heebøll
2023-04-14 16:00 - 21:00 | INSP Roskilde, Slagteristræde 9, Roskilde, 4000
Kom med når INSP, Ild I Gilden og stadsmusikanter Dreamers’ Circus starter en ny jam-tradition i Roskilde!
Som start på en månedlig tilbagevendende begivenhed åbner vi for fadølshanerne og lader den lækre nordiske folkemusik lægge bagtæppe til en hyggelig aften i januarmørket.
TIL DIG DER ER INTERESSERET I AT SPILLE MED
Vi skaber et nyt rum for dem der er nysgerrige på den nordiske folkemusik, og opfordrer alle der kan spille et instrument til at komme og prøve kræfter med folkemusik-jam. Hos os er man er velkommen uanset niveau og erfaring, og vi lægger særligt vægt på at skabe forudsætninger for et ungt jam-miljø.
Vi inviterer spændende folkemusikere til at give en introduktion til musikken, og til at facilitere jammen. På den måde sikrer vi at alle kan være med.
Alle der spiller med får en gratis øl i baren. Først til mølle op til 20 musikere/øl.
PROGRAM:
– 16.00: Vi åbner for baren
– 17.00: Workshop med Kristine Heebøll – Her kan du lære at spille nogle af de melodier, som vi jammer senere
– 18.00: Kort spisepause (Man skal selv sørge for egen mad, men baren er selvfølgelig stadig åben)
– 18.30: Jam og hygge
– 21.00: Tak for i aften
Hvis du har lyst til at spille med, og gerne vil øve lidt op på forhånd, så kan du finde materiale her: https://drive.google.com/drive/folders/1O5ls-sqcjRApkm8LBZBXIdMDGmcDo1Mf
Her findes også materiale fra forrige jam sessions.
Medbring eget instrument hvis du vil spille med.
Tusind tak til Udviklingspuljen for Alle Tiders Musikby for støtten til disse arrangementer.
